Ńdɔ bə́ ngásɔ́ ai daníel ábə ǹkūkúmá. Ǹkúkúmá ā bōdó ńkɔ̄bɔ, nyé ai Daníel nâ: “Yə wa fɔ́ɔ́ ó nə̄ Daníel, m̀bɔ́g yǎ míńkóm yā tārá Nabukodonosor a ngásɔ́ ai myá á ńnam Yúda ? 14Bâkad ma nâ o bələ́ ńsísīm bəzambá á nyɔ́l, wayén óyǎb, o nə ǹyəm mam o tɔá fə m̀fə́fəg mod. 15Bə́ ngázu ai ma mim̀fəfə́g ai bəyəm nə́ bə́ laŋ ótil nyú bə́ tīmī fə ma wá, ákə̄ kwī, ńdɔ̄ ó kád bɔ ǹtimán. 16Mawóg bə́ dzô naa o nə ngul yǎ átimi ai ngul yǎ və̄ məsulí, ngə́ ó nə á fɔ́ɔ́ dzǎm lāŋ ótil nyú, ai átimǐ wā, bâyi wa bɔ́dī bīyé bí nyāngá bí viege, ai ngɔ́kɔbɔ mvɔ́d á kíŋ, o tə́bə́ fə étíé lálā yā édzōē dzáma.” 17Ńdɔ Daníel a ngábódo ǹkɔ́bɔ, ǎ ngakɔ́bɔ á mís mə́ ńkūkúmá, nyé nâ: "Bə́ dúgán wa bifáí bíe, ó və̄ fə̄ bod bəfə́ mân móé ! Ḿfág wáma, mazu láŋ ńkūkúmá ótil nyú mə́ tīmī fə̄ nyé wā. 18Ǎ ńkūkúmá, Zambá Mədaŋ Yóbo a ngávə́ ésōá Nabukodonosor étɔ̄á ǹkúkúmá, olugú, atí ai dúmá. 19É ngul édzōe a ngávə́ nyē e bɔ̌ naa, məyɔŋ ai bibəgé ai miǹkɔ́bɔ̄ mísə bí mbádā á mís móé: a wê é mod ósə ǎ diŋ wé, a dzoge nə́ á nyiŋ é mod ósə ǎ diŋi nâ á nyiŋ, ényɔ̄ á diŋ a bɛ́dé, ényɔ́ a diŋ a dzɔdí. 20Hədá ńdɔ ǹnə́m wóé ó ngávús, ǹsísīm wóé ó mān lɛd a kələ kwí á fúlú məbún, ńdɔ a ngávaaban étɔa kúm yā édzōē dzíé, dúmá díé á mān sanda. 21Ńdɔ a ngávaaban á zāŋ bod, ǹnə́m wóé ó və̄ŋán ńnə̄m tsíd; a kə́ tɔbɔ̌ fūfulu ai bǒzəlē məfan, ǎ ngadí bīlɔ́g anə́ nyag, nyɔ́l dzīē é mān bɔdi ai omyamǎ yā yób, a kələ kwí anə́ á ngāyəm nâ Zambá Mədaŋa Yóbo a bələ́ édzōē á bīwógē bí bod ai nâ a tə́lē édzōe é mod nyémēn ā diŋ. 22Ńdɔ̄ hḿ wa, Belshasar, mɔ́n wōē, wá ndzí kig dzɔdi ńnə̄m wóe, a fyáŋán bɔ̌ naa ǒ yəmə mam mə́tē mə́sə: